Regionsudvalgets udtalelse om "Kommissionens forslag til Europa-Parlamentets og Rådets beslutning om et flerårigt program for tiltag på energiområdet: Programmet 'Intelligent Energi i Europa' (2003-2006)"

(2003/C 73/11)

REGIONSUDVALGET HAR -

under henvisning til Kommissionens forslag til Europa-Parlamentets og Rådets beslutning om et flerårigt program for tiltag på energiområdet: Programmet "Intelligent Energi i Europa" (2003-2006) (KOM(2002) 162 endelig - 2002/0082 (COD),

under henvisning til Rådets beslutning af 6. maj 2002 om i henhold til EF-traktatens artikel 175, stk. 1, at anmode om udtalelse,

under henvisning til præsidiets beslutning af 12. marts 2002 om at henvise det forberedende arbejde til Underudvalget for Bæredygtig Udvikling,

under henvisning til det udtalelse af 15. november 2001 om Kommissionens grønbog: "På vej mod en europæisk strategi for energiforsyningssikkerhed" (CdR 38/2001 fin)(1),

under henvisning til forslag til Regionsudvalgets udtalelse (CdR 187/2002 rev.), som blev vedtaget af Underudvalget for Bæredygtig Udvikling den 3. oktober 2002 med Agnès Durdu, borgmester i Wincrange kommune, L/ELDR, som ordfører -

på sin 47. plenarforsamling den 20. og 21. november 2002 (mødet den 20. november) med et flertal af stemmer for vedtaget følgende udtalelse.

1. Regionsudvalgets synspunkter og henstillinger

1.1. Regionsudvalget konstaterer med tilfredshed, at Kommissionen har ladet uvildige eksperter evaluere det første rammeprogram, og at man ud fra deres konklusioner og de indhøstede erfaringer samt under hensyntagen til krav fra EU og fra international side har indrettet det andet flerårige rammeprogram efter de tilstræbte målsætninger.

1.2. Regionsudvalget udtrykker over for projektets ophavsmænd tilfredshed med den bedre strukturering af aktørernes indsats, idet EU's tiltag begrænses til fire specifikke indsatsområder:

- SAVE: rationel udnyttelse af energi og efterspørgselsstyring

- ALTENER: nye og vedvarende energikilder

- STEER: transportrelaterede energiaspekter

- COOPENER: internationalt samarbejde, navnlig med udviklingslandene, på områderne vedvarende energikilder og energieffektivitet.

1.3. Regionsudvalget mener, at Fællesskabet ved at sætte ind på disse fire områder med en klart defineret indsats vil fremme opnåelse af de mål, man har opstillet for EU og medlemsstaterne med hensyn til forsyningssikkerhed, konkurrenceevne, miljøbeskyttelse og begrænsning af klimaændringer.

1.4. Regionsudvalget udtrykker tilfredshed med EU's finansielle støtte til dette andet flerårige program. Forhøjelsen fra 175 til 215 mio. EUR udgør en klækkelig forøgelse af de finansielle midler, som stilles til de forskellige aktørers rådighed.

1.5. Bevillingsforøgelsen og præciseringen af de støtteberettigede indsatsområder får Regionsudvalget til at mene, at indsatsen vil få målrettede, præcise konsekvenser for en nedbringelse af energibehovene og en forøgelse af anvendelsen af vedvarende energikilder.

1.6. Regionsudvalget konstaterer med tilfredshed, at EU i kraft af COOPENER-programmet fortsætter sine bestræbelser på at fremme vedvarende energikilder og på at forbedre energieffektiviteten i udviklingslandene. Dette er et bevis på, at Det Europæiske Fællesskab tager sine internationale forpligtelser alvorligt. Det er Regionsudvalgets håb, at EU vil formå at vejlede udviklingslandene effektivt, så de ikke begår samme fejl som dem, der er begået i Europa.

1.7. Kommissionen forbeholder sig i forbindelse med det foreliggende program ret til at oprette et forvaltningsorgan. Dette vil eventuelt få overdraget nogle af de opgaver, der er forbundet med styring af programmet. Det fremføres, at hvis der ikke benyttes et sådant organ, vil det blive nødvendigt med en kraftig forhøjelse af Kommissionens personaleressourcer. Regionsudvalget ønsker ikke at rette kritik mod denne form for tilgang og forvaltning af denne sag, forudsat at de opgaver, som nødvendiggør en skønsmargin med hensyn til konkretisering af politiske valg, fortsat falder ind under Kommissionens beføjelser og forudsat at denne drager omsorg for et hurtigt, effektivt og smidigt samarbejde mellem Kommissionen selv, forvaltningsorganet og de regionale og lokale aktører, til gavn for hele energispørgsmålet.

1.8. I henhold til det foreslåede programs artikel 1 har programmet følgende tre generelle målsætninger: Forsyningssikkerhed, konkurrenceevne og miljøbeskyttelse. I samme artikel står der, at programmet skal fremme "et effektivt samspil mellem disse foranstaltninger og de aktioner, der gennemføres inden for Fællesskabets andre sektorpolitikker". Man bør fortsat søge at forbedre forståelsen blandt private forbrugere og investorer i almindelighed for energipolitikken. Man bør bestandig slå på, at økonomisk nytteværdi og miljøkrav vedrørende en sund og intelligent forvaltning af samtlige energikilder udgør en helhed.

1.9. Det foreslåede program bør virke i harmoni med Fællesskabets øvrige politikker. Regionsudvalget kan bakke op om den tilstræbte målsætning. Problemer i tilknytning til energianvendelse ses bl.a. i forbindelse med forurening af bolig- og fødevareproduktionsområder, som indebærer en trussel mod borgernes velfærd og helbred. Løsning af de miljømæssige problemer fremmer innovation, ny teknologi og beskæftigelse. Dette har stor betydning for borgerne, kommunerne og regionerne. Mange EU-politikker, herunder programmet Intelligent Energi i Europa, medvirker til EU's mål om bæredygtig udvikling. Regionsudvalget henstiller, at der indføres nogle mere indlysende sammenhænge mellem politikkerne. Eksempelvis bør politikkerne vedrørende fremme af biobrændstoffer kobles sammen med STEER-programmet.

1.10. Regionsudvalget kan godkende de "nøgleaktioner", som udtrykkeligt omtales i det foreslåede programs artikel 3, som kan omfatte flere særlige indsatsområder og/eller EU-prioriteter, f.eks. i fjerntliggende regioner og randområder. Regionsudvalget opfordrer Kommissionen til at overveje, om der for hvert enkelt program bør aftales mål for forbruget af vedvarende energikilder. Mål vil kunne udgøre en effektiv målestok for programmets bidrag til opfyldelse af EU's målsætning om, at 15 % af det samlede energiforbrug skal dækkes af vedvarende energikilder i 2010. Mål er et vigtigt middel til at påvise, at EU virkelig lægger sig i selen for at øge anvendelsen af vedvarende energikilder i lyset af verdenstopmødets mislykkede forsøg på at nå frem til sådanne mål.

1.11. Det er Regionsudvalgets opfattelse, at de regionale og lokale myndigheder vil kunne spille en særdeles stor rolle i forbindelse med disse nøgleaktioner. Da disse myndigheder befinder sig tættest på borgerne, vil de kunne foregå med et godt eksempel i den konkrete gennemførelse af de målsætninger, som opstilles i det foreslåede program.

1.12. Kommissionen vil hvert år gøre status over udviklingen i det flerårige program. Regionsudvalget er enig i dette initiativ, da det vil være et fortrinligt middel til at få kendskab til mangler ved ordningen og eventuelt omlægge foranstaltningerne, så målsætningerne kan opfyldes.

Bruxelles, den 20. november 2002.

Albert Bore

Formand for

Regionsudvalget

(1) EFT C 107 af 3.5.2002, s. 13.